Mäletan seda kohta lapsepõlvest, kui seal veel vana kuusik kasvas. Tol ajal lehtpuid polnudki, ainult suured kuused ja samblane metsaalune. Tohutult võiseeni sai sealt koju tassitud. 50-ndate keskpaiku raiuti mets maha ja palkidest ehitati kolhoosi uus karjalaut. Nüüd on aeg uue põlvkonna metsas hooldusraiet teha. Juba aasta tagasi pidasin plaani, aga jätsin tookord selle sinnapaika, sest oli väga märg sügis ja samblane pinnas õrn. Talvel aga sadas külmumata maale lõputu kogus lund ja tingimused  muutusid veelgi halvemaks. Tänavu on siiani hoopis kuivem olnud. Loodetavasti paari-kolme nädala pärast tulevad töömehed ja masinad sisse. Ehk teeb selleks ajaks ka külma, et metsatöödega pinnast võimalikult vähe rikutaks.